A legfontosabb a győzelem elérése volt
A vendégek szakvezetője szerint kár, hogy „egy ilyen momentum döntötte el” a meccset.
A labdarúgó NB II. 2. fordulójának zárómeccsén, hétfőn este a DVTK csapata hazai pályán 2–1-re legyőzte a Vasas FC-t. Könyvesnek a 6. percben szerzett találatát Berecz egyenlítette ki a 72. percben, a győztes gólt pedig az egy 11-est kiharcoló Molnár G. szerezte a 76. minutában. A meccs utáni sajtótájékoztatóról nem tudtunk beszámolni, mivel az lapzártánk után kezdődött, ezt pótoljuk most. Elsőként a vendégek szakvezetője, Kuttor Attila nyilatkozott, aki a következőket mondta: „Azt gondolom, hogy ez egy nagyon jó minőségű, színvonalú NB I.-es mérkőzés volt. Nagyon sajnálom, hogy egy ilyen momentum döntötte el a találkozót. Az összképet tekintve nem tudom a csapatomat elmarasztalni, nem akarom dicsérni őket, de jól futballoztak. Az első félidőben a hazai találat után átvettük az irányítást, sok lehetőséget dolgoztunk ki, ennek tükrében kár, hogy egy ilyen momentum döntötte el a rangadót.” Az Észak-Magyarországnak arra a kérdésére, hogy milyen momentumra gondol, a fővárosiak szakvezetője a következőket mondta: „Nem láttam tisztán a jelenetet, de kár, hogy egy büntető döntötte el a mérkőzést.” Remek volt a hangulat A DVTK vezetőedzője, Kondás Elemér elsőként a publikumról ejtett szót: „Igazi rangadó volt, szép számú közönség előtt, csodálatos volt ennyi ember előtt játszani, remek volt a hangulat. Jó Vasas ellen játszottunk, rengeteget járatták a labdát. Egy szöglet után sikerült megszerezni a vezetést, de még vannak berögzött dolgaink, például, hogy elkezdtük védeni az eredményt. Pedig amikor kettőt-hármat passzoltunk, akkor képesek voltunk kontrát vezetni, és helyzetet tudtunk kialakítani, úgyhogy ezt még rendbe kell tenni. A legfontosabb az volt ma, hogy hazai környezetben győzelemmel mutatkozzon be a csapat, és ez sikerült.” A diósgyőri szakvezető a Vasas mezőnyfölényéről is szót ejtett: „Hiába járatta sokat a labdát a Vasas, nem voltak nagy gólszerzési lehetőségei. A góljuk előtt elvédekeztük magunkat, nem azok mentek ki a szöglethez, akiknek kellett volna, így Berecz gólt tudott szerezni, de ezután sikerült visszafordítani az eredményt, onnan pedig ennek a megtartására törekedtünk. Az volt a célunk, hogy ne engedjük a Vasast játszani, az elején szépen letámadtuk őket, labdát is szereztünk. Próbáltuk kihozni a labdát, sokszor jól fejlődtünk fel, de még mindig hibaként jegyzem azt, amikor előrevágtuk ahelyett, hogy szépen megjátszottuk volna. Meg kell tartani a labdát, az ellenfél addig sem tudja veszélyeztetni a kapunkat. Ezért nem álltunk át a hajrában sem három belső védőre, amikor két gladiátort küldött be a Vasas Feczesin és Bobál személyében, mert ha Oláh B.-t visszavonjuk, akkor nagyon hiányzott volna a középpályáról, és még jobban ránk jött volna az ellenfél.” Kondás Elemér a meccs közben megsérült három játékosról is beszélt: „Nehezítette a dolgunkat, hogy sok játékost le kellett cserélni, de ennek ellenére jól jöttünk ki a találkozóból, a fordulópontokból. Nyilván szenvedni kellett, de mondtam az évad előtt is, hogy lesz olyan, amikor szenvedve fogunk nyerni. Sokat dolgoztak a játékosok, de ez a minimum, a játékon van még mit csiszolni bőven. De az jó, ha győztes meccsekkel tudjuk a hibákat felülmúlni.” (A borítóképen: Oláh B. (jobbra) jó teljesítményt nyújtott)